text: Støjberg ryster på hovedet over EU-forbud mod grænsekontrol
  03 maj 2017 kl. 18.21
  EU-kommissionen vil have Danmark til at stoppe grænsekontrollen, men den beslutning møde modstand på Christiansborg.
  Allerede tidligere onsdag udtalte Udlændinge og integrations minister Inger Støjberg (V), at man ikke har tænkt sig at imødekomme EU-Kommissionens krav om, at Danmark skal stoppe grænsekontrollen.
  - Vi kan se, at der stadig er et stort indrejsetal til Europa i den sydlige del. Samtidig lever vi også i en tid med terror i Europa, så jeg ser ikke for mig, at vi ophæver grænsekontrollen lige med det samme, siger Inger Støjberg til TV SYD.
  Peter Kofod Poulsen, der er Retsordfører for Danske Folkeparti, er også klar i mælet.
  -EU-kommissionen kan rende og hoppe i det her spørgsmål. Hvis et flertal i folketinget vil have grænsekontrol, sådan er det nu, ja så skal vi have grænsekontrol. Længere er den ikke, siger han til TV SYD.
  Socialdemokratiets Benny Engelbrecht mener heller ikke, at situationen er holdbar nok til, at man kan følge EU-kommissionens krav.
  -Jeg er ikke enig i kommissionens vurdering. Der er ikke styr på EU's ydre grænser, og det må jo være det væsentlige. Hvis der var styr på det, var det en anden situation, men det er der ikke, siger han til TV SYD. 
  Udover Danmark gælder  EU-kommissionens krav også Østrig, Tyskland, Sverige og Norge.
  
  
  